KINNITATUD
Kaitseväe juhataja 27.11.2024 
käskkirjaga nr 1916

KAITSEVÄE PEASTAABI ÜLDOSAKONNA PÕHIMÄÄRUS

I. Üldsätted

1.	Üldosakond (edaspidi osakond) on Kaitseväe peastaabi (edaspidi peastaap) allüksus.

2.	Osakonna allüksused on:
1) juriidiline teenistus;
2) riigisaladuse haldusteenistus;
3) dokumendihaldusteenistus;
4) raamatukoguteenistus;
5) arhiiviteenistus.

3.	Osakonna juhataja on aruandekohustuslik peastaabi ülema ees.

II. Osakonna juhtimine

4.	Osakonda juhib osakonna juhataja.

5.	Osakonna juhataja allub vahetult peastaabi ülemale. 

6.	Osakonna juhataja äraolekul täidab tema ülesandeid osakonna juhataja poolt nimetatud või punktis 2 toodud järjekorras üks osakonna allüksuse ülem või juhataja. 

7.	Juriidilist teenistust, dokumendihaldusteenistust ja raamatukoguteenistust juhib juhataja, riigisaladuse haldusteenistust ülem (edaspidi koos allüksuse ülem), arhiiviteenistust juhib peaarhivaar. 

8.	Osakonna allüksuse ülem allub vahetult osakonna juhatajale.

9.	Osakonna allüksuse ülema äraolekul täidab tema ülesandeid üks allüksuse ülema poolt nimetatud teenistuja. 

10.	Osakonna juhataja teenistuskohustused sätestab Kaitseväe peastaabi põhimäärus. Osakonna allüksuse ülema ja veebel-peastaabi relvuri teenistuskohustused sätestab käesolev põhimäärus. Osakonna juhataja ja isikkoosseisu õigused, kohustused, pädevus ja alluvus määratakse kindlaks nende ameti- või tööjuhendis, mille kinnitab peastaabi ülem.
III. Osakonna ülesanded
11.	Osakonna ülesanne on Kaitseväe õigus-, dokumendihalduse-, raamatukogu-, arhiivi ja salastatud teabe halduse valdkonna juhtimine ning peastaabi administratsiooni juhataja tegevuse toetamine.

12.	Juriidilise teenistuse ülesanded on:
1)	Kaitseväe õigusteenuse suunamine, koordineerimine ja korraldamine;
2)	õigusaktide, lepingute ja teiste dokumentide ettevalmistamise õigusalane nõustamine ning eelnõude ja teiste dokumentide ettevalmistamine;	
3)	Kaitseväe õigushuvide esindamise korraldamine;
4)	riigikaitsealaste seaduseelnõude ja teiste õigustloovate aktide väljatöötamises osalemine koostöös Kaitseministeeriumiga;
5)	Kaitseväega seotud rahvusvaheliste kokkulepete ettevalmistamises osalemine.

13.	Riigisaladuse haldusteenistuse ülesanded on:
1)	Kaitseväe salastatud dokumendihaldusteenuse suunamine, koordineerimine ja korraldamine; 
2)	Kaitseväe salastatud teabe haldusteenuse  suunamine, koordineerimine ja korraldamine; 
3)	Kaitseväe salastatud dokumendihaldussüsteemi haldamine ja arendamine;
4)	Kaitseväe salastatud teabekandjate arhiiviteenuse suunamine, koordineerimine ja korraldamine;
5)	Kaitseväe ja Kaitseliidu julgeolekuinspektsioonide läbiviimises osalemine. 

14.	Dokumendihaldusteenistuse ülesanded on:
1)	Kaitseväe dokumendihaldusteenuse suunamine, koordineerimine ja korraldamine;
2)	Kaitseväe dokumendihaldussüsteemi haldamine ja arendamine;
3)	Kaitseväe referenditeenuse korraldamine;
4)	Kaitseväe sise- ja lühiajaliste välislähetuste ja bürootarvete ostujuhtimise korraldamine.

15.	Raamatukoguteenistuse ülesandeks on Kaitseväe raamatukoguteenuse suunamine, koordineerimine ja korraldamine.

16.	Arhiiviteenistuse ülesandeks on Kaitseväe arhiiviteenuse suunamine, koordineerimine ja korraldamine.

17.	Osakond muude ülesannete täitmisel:
1)	hoiab, ladustab ja peab arvestust peastaabi tegevväelaste tabelrelvastuse üle;
2)	toetab  peastaabi administratiivülema tegevusi;
3)	töötab välja või osaleb oma tegevusvaldkonda kuuluvate õigusaktide eelnõude väljatöötamisel;
4)	korraldab tegevusvaldkonda kuuluvate lepingute väljatöötamise ning jälgib lepingutega võetud kohustuste täitmist; 
5)	esitab arvamusi ja ettepanekuid teiste ametkondade poolt ettevalmistatud Kaitseväe tegevust puudutavate osakonna tegevusvaldkonda käsitlevate või sellega seotud õigusaktide eelnõude kooskõlastamisel; 
6)	osutab struktuurüksustele abi teiste ametkondade tegevusse puutuvate küsimuste lahendamisel ja teeb tegevusvaldkonna piires koostööd.

IV. Osakonna juhataja

18.	Osakonna juhataja teenistuskohustused ja õigused sätestab Kaitseväe peastaabi põhimäärus ja ametijuhend.

V. Osakonna haldur-peastaabi relvur

19.	Osakonna haldur-peastaabi relvur:
1)	peastaabi relvurina hoiab ja ladustab peastaabi tegevväelaste tabelrelvastust ning peab sellekohast arvestust;
2)	täidab muid ametijuhendi ja peastaabi töökorraldust reguleerivate õigusaktidega talle pandud ülesandeid.

VI. Osakonna allüksuse ülem 

20.	Osakonna allüksuse ülem: 
1)	juhib, suunab ja kontrollib temale alluvate teenistujate tööd ja tagab allüksusele pandud ülesannete täitmise;
2)	täidab talle antud teenistusalaseid käske ja korraldusi (edaspidi korraldusi);
3)	annab allüksuse isikkoosseisule korraldusi teenistuskohustuste täitmiseks;
4)	annab allüksuse isikkoosseisule ühekordseid teenistusalaseid korraldusi, mille täitmine ei tulene nende teenistuskohustustest;
5)	saab peastaabi ülemalt, osakonna ülemalt ja teistelt allüksustelt oma ülesannete täitmiseks vajalikku informatsiooni;
6)	esindab allüksust oma ülesannete täitmisel ja annab arvamusi ja kooskõlastusi osakonna juhatajale, osakonna juhataja delegeerimisel ka peastaabi teistele osakondadele; 
7)	teeb osakonna juhatajale ettepanekuid allüksuse ülesehituse, koosseisu, vahendite eraldamise, teenistustingimuste tagamise ja töökorralduse muutmise ning allüksuse isikkoosseisule palkade, lisatasude ja ergutuste määramise kohta;
8)	teeb osakonna juhatajale ettepanekuid allüksuse isikkoosseisule koolituse taotlemiseks allüksusele pandud ülesannete paremaks täitmiseks;
9)	korraldab allüksuse kasutusel oleva riigivara ja rahaliste vahendite sihipärast, otstarbekat ja heaperemehelikku kasutamist;
10)	korraldab oma pädevuse piires riigisaladuse ja salastatud välisteabe seaduse ja selle alusel antud õigusaktidest tulenevate nõuete täitmist allüksuses;
11)	korraldab allüksusele pandud ülesannete täpse ja õigeaegse täitmise ning talle teenistuse tõttu teatavaks saanud salastatud teabeks või asutusesiseseks kasutamiseks tunnistatud teabe, samuti teiste isikute perekonna- ja eraelu puudutava teabe hoidmise vastavalt Kaitseväe asjaajamiskorras ja teistes vastava juurdepääsupiiranguga teabe kasutamist reguleerivates õigusaktides toodule.

VII. Osakonna pitsat ja dokumendiplank

21.	Osakonnal on sõõrikujuline 35 mm läbimõõduga pitsat, mille välisringil on sõnad "KAITSEVÄGI" ja ringi sees sõna "ASJAAJAMISBÜROO".

22.	Asjaajamisbüroo pitsatit kasutatakse Kaitseväes vormistatud haldusdokumentide õigsuse tõestamiseks.

23.	Osakonna juhatajal ja osakonna juhataja kooskõlastusel osakonna teenistujatel on oma tegevusvaldkonda kuuluvate ülesannete täitmisel õigus kasutada Kaitseväe dokumendiplanki.